
ТекIуэныгъэм, Адыгейм я ныпхэр яIэт
Адыгей. Накъыгъэм и 9-м ирихьэлIэу Адыгейм щыщ альпинистхэм ТекIуэныгъэ Иным, республикэм я ныпхэр дуней псом и щIыналъитхум щыIэ щыгухэм щагъэуващ.
— Ветеранхэм махуэшхуэмкIэ дехъуэхъун, хэкIуэдахэм я фэеплъым пщIэ хуэтщIын, илъэс 68-рэ и пэкIэ мамырыгъэр зыхъумахэр дуней псом ягу къыщыдгъэкIыжын мурадкIэ ТекIуэныгъэм, Адыгейм я ныпхэр щыдгъэуващ Гималайм и Адленд, Непалым и Кала Патар, Гокиа Ри, Урысей Федерацэм и Iуащхьэмахуэ щыгухэм, Боливием и Уайн Потоси вулканым ахэр нэтхьэсащ, — жиIащ зыплъыхьакIуэ, альпинист цIэрыIуэ, Адыгейм туризмэмкIэ щIыхь зиIэ и лэжьакIуэ Багъэтыр Максим.
ТехникэкIэ къызэрагъэпэщ
Абхъаз. Урысей МЧС-м мафIэс техникэ, къегъэлакIуэ Iэмэпсымэхэр Абхъазым яхуригъэшащ.
Абхъазым КъызэрымыкIуэ щытыкIэхэмкIэ и управленэм хуаутIыпщащ техникэ, Iэмэпсымэ зэмылIэужьыгъуэхэр. Мэзкуу и гъунэгъу Ногинск къыщежьа хьэлъэзешэхэр нобэ Абхъаз гунапкъэм къэсыну МЧС-р мэгугъэ.
Хирургие центр къызэIуах
Къэрэшей-Шэрджэс. Иджыблагъэ республикэ сымаджэщым къыщызэIуахащ гу-лъынтхуэ хирургие центр. Нэхъапэм нэгъуэщI щIыналъэхэм кIуэн хуей хъууэ щытамэ, иджырей мардэм къитIасэ медицинэ дэIэпыкъуэгъу лъагэ я щIыпIэм щагъуэтынущ гууз зыпкъыртхэм.
Центрыр къызэгъэпэщащ гум ехьэлIа операцэхэр егъэкIуэкIынымкIэ Iэмал къэзыт IэмэпсымэщIэхэмкIэ. Новосибирск и кардиохирургхэм я нэIэ щIэту япэ апхуэдэ Iуэху-тхьэбзэр Къэрэшей-Шэрджэсым щрагъэкIуэкIащ. Я мурадщ мыгувэу техникэщIэмрэ щIэныгъэ и лъэныкъуэкIэ щIэуэ зрагъэщIахэмрэ къа-гъэсэбэпу, щIыпIэ дохутырхэм хирург операцэ гугъухэр ящIыфу зэтраублэну.
Уэрдокъуэ Женя.
